Document ID: 32013D0783

KOMISSION TÄYTÄNTÖÖNPANOPÄÄTÖS,
annettu 18 päivänä joulukuuta 2013,
sen määrittämisestä, että Euroopan unionin ja sen jäsenvaltioiden sekä Kolumbian ja Perun välisen kauppasopimuksen sisältämän banaaneja koskevan vakautusmekanismin mukaisen etuustullin väliaikainen suspendoiminen ei ole tarpeen Perusta peräisin olevien banaanien tuonnissa vuonna 2013
(2013/783/EU)
EUROOPAN KOMISSIO, joka
ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
ottaa huomioon Euroopan unionin ja sen jäsenvaltioiden sekä Kolumbian ja Perun välisen kauppasopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 19/2013 (1) ja erityisesti sen 15 artiklan,
sekä katsoo seuraavaa:
(1)
Euroopan unionin ja sen jäsenvaltioiden sekä Kolumbian ja Perun välisessä kauppasopimuksessa, joka tuli väliaikaisesti voimaan Kolumbian osalta 1 päivänä elokuuta 2013 ja Perun osalta 1 päivänä maaliskuuta 2013, otetaan käyttöön banaaneja koskeva vakautusmekanismi.
(2)
Mainitun mekanismin ja asetuksen (EU) N:o 19/2013 15 artiklan 2 kohdan mukaisesti sen jälkeen kun Kolumbiasta tai Perusta peräisin oleville tuoreille banaaneille (Euroopan unionin yhdistetyn nimikkeistön nimike 0803 90 10) määritetty kynnystuontimäärä ylittyy, komissio hyväksyy täytäntöönpanosäädöksen, jonka nojalla se voi joko väliaikaisesti suspendoida Kolumbiasta tai Perusta peräisin olevien banaanien tuontiin sovellettavan etuustullin tai päättää, että tällainen suspendointi ei ole aiheellinen.
(3)
Komissio tekee päätöksen Euroopan parlamentin ja neuvoston asetuksen (EU) N:o 182/2011 (2) 8 artiklan mukaisesti yhdessä sen 4 artiklan kanssa.
(4)
Marraskuussa 2013 vaikutti siltä, että Perusta peräisin olevien tuoreiden banaanien tuonti Euroopan unioniin ylitti sille edellä mainitussa kauppasopimuksessa määritetyn kynnysarvon.
(5)
Asetuksen (EU) N:o 19/2013 15 artiklan 3 kohdan mukaisesti komissio tarkasteli tässä yhteydessä kyseisen tuonnin vaikutusta banaanien markkinatilanteeseen Euroopan unionissa ja otti huomioon muun muassa kyseisen tuonnin vaikutuksen unionin hintatasoon, muista lähteistä peräisin olevan tuonnin kehitykseen sekä unionin markkinoiden yleisen vakauden.
(6)
Perusta peräisin olevien tuoreiden banaanien tuonnin osuus Euroopan unioniin tulevasta tuoreiden banaanien kokonaistuonnista oli ainoastaan 1,8 prosenttia lokakuun 2012 ja syyskuun 2013 välisenä aikana (Eurostat).
(7)
Tuoreiden banaanien tuonti muista perinteisistä tuontimaista, erityisesti Kolumbiasta, Costa Ricasta ja Panamasta, pysyi selkeästi niille vastaavissa mekanismeissa määritetyn kynnysarvon alapuolella, ja kyseinen tuonti on noudatellut samaa kehityssuuntausta ja samoja yksikköarvoja kolmen viime vuoden aikana.
(8)
Banaanin keskimääräisessä tukkumyyntihinnassa unionin markkinoilla marraskuussa 2013 (0,99 euroa/kg) ei havaittu huomattavia muutoksia verrattuna banaanin keskimääräisiin hintoihin sitä edeltävinä kuukausina.
(9)
Ei ole myöskään mitään viitteitä siitä, että unionin markkinoiden vakaus olisi häiriintynyt Perusta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että sillä olisi ollut merkittäviä vaikutuksia EU:n tuottajien tilanteeseen.
(10)
Edellä tarkoitetun tarkastelun perusteella komissio katsoo, että Perusta peräisin olevien banaanien tuontiin sovellettavan etuustullin suspendoiminen ei ole aiheellista. Komissio aikoo edelleen seurata tiiviisti Perusta peräisin olevien banaanien tuontia,
ON HYVÄKSYNYT TÄMÄN PÄÄTÖKSEN:
1 artikla
Perusta peräisin olevien, Euroopan unionin yhdistetyn nimikkeistön nimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen vuonna 2013 ei ole tarpeen.
2 artikla
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 18 päivänä joulukuuta 2013.

Labels: 3
18
17
15